रोटरी हाॅल ट्रस्ट की निर्माण अनुमति निरस्त
रोटरी हाॅल के पीछे 4860 वर्गफीट में बनाए भवन की रोटरी हाॅल ट्रस्ट को दी निर्माण अनुमति नगर निगम ने निरस्त कर दी है। सूरजपौर निवासी गोविंदसिंह सिसौदिया की शिकायत पर जून 2016 से ही निगम ने निर्माण पर रोक लगा रखी है। बावजूद निर्माण हो गया। कोर्ट का फैसला आने के बाद निगम अवैध निर्माण हटाएंगे।
बता दें लगभग 56 साल पहले तत्कालीन नगर सुधार न्यास ने मनोरंजक कार्यक्रम के लिए अजंता टॉकीज रोड स्थित सर्वे नंबर 117 की 15000 वर्गफीट भूमि रोटरी क्लब को दी थी। मार्च 2015 में रोटरी हाॅल ट्रस्ट ने निगम से निर्माण की अनुमति ली। मालिकाना हक के दस्तावेज तो 15 हजार वर्गफीट के प्रस्तुत किए लेकिन मानचित्र में क्षेत्रफल 19 हजार 860 वर्गफीट दर्शाया। बावजूद निगम के तत्कालीन अधिकारियों ने अनुमति जारी कर दी। यानी 4860 वर्गफीट पर कब्जा कर निर्माण किया जा रहा था।
लोकायुक्त को नहीं दिया रिकॉर्ड
रोटरी हाल ट्रस्ट द्वारा अवैध कब्जा कर बनाया भवन एसबीआई को किराये पर दिया जाना है। इससे अनियमितता की शिकायत सिसौदिया ने आर्थिक अपराध अन्वेषण ब्यूरो (आईओडब्ल्यू) को की थी। जुलाई-2016 में लोकायुक्त इंस्पेक्टर ने जांच की। उन्होंने निगम से भूमि का रिकॉर्ड मांगा जो अब तक नहीं उपलब्ध कराया गया। निगम सिटी इंजीनियर नागेश वर्मा ने बताया रोटरी हाल ट्रस्ट की निर्माण अनुमति निरस्त कर दी है। मामला न्यायालय में है। वहां से जैसा आदेश मिलेगा, कार्रवाई की जाएगी। अब तक नहीं दिया जवाब
नगर निगम व नजूल के आदेश पर न्यायालय का स्टे है। दोनों संस्थाओं ने अब तक जवाब नहीं दिया। अनुमति निरस्ती के लिए 6 माह पूर्व नोटिस जारी हुआ था। गुस्ताद अंकलेसरिया, रोटरी हाल ट्रस्ट
hin_Deva hin_Deva hin_Deva hin_Deva hin_Deva hin_Deva